作者:李商隱
標題:有感二首
內容:九服歸元化，三靈葉睿圖。如何本初輩，自取屈犛誅。有甚當車泣，因勞下殿趨。何成奏雲物，直是滅萑苻。證逮符書密，辭連性命俱。竟緣尊漢相，不早辨胡雛。鬼籙分朝部，軍烽照上都。敢雲堪慟哭，未免怨洪爐。丹陛猶敷奏，彤庭欻戰爭。臨危對盧植，始悔用龐萌。禦仗收前殿，兵徒劇背城。蒼黃五色棒，掩遏一陽生。古有清君側，今非乏老成。素心雖未易，此舉太無名。誰瞑銜冤目，寧吞欲絕聲。近聞開壽宴，不廢用鹹英。